ཡང་གཅིག་བཤད་ན།ཚེ་ཐར་ནི་བོད་རང་གི་ཐུན་མོང་མ་ཡིན་པའི་འཚོ་གནས་ཀྱི་ཁོར་ཡུག་གིས་བསྐྲུན་པའི་རིག་གནས་ཀྱི་རྣམ་པ་ཞིག་ཀྱང་ཡིན་པར་སེམས་ཏེ།རི་རྒྱལ་མང་པོས་མཐའ་བཞི་བསྐོར་བ་དང་གནའ་བོའི་བོད་མི་རྣམས་ཀྱིས་སྐྱེ་དངོས་ཡོད་ཚད་ལ་བླཡོད་པར་སེམས་པས།རིམ་གྱིས་རི་ལྷ་སོགས་ལ་དད་པ་བྱེད་པའི་སྲོལ་ཞིག་ཀྱང་ཆགས་ཡོད་པ་རེད།དེ་དང་བསྟུན་ནས་རི་ལྷ་ལ་སྒོ་ཟོག་འབུལ་བའམ་རི་ལྷ་ལ་ཡང་ནོར་སྐལ་ལམ།གཡང་ར་སྒོ་བཞི་ལས་སྣ་རེ་རེ་ཡུལ་ལྷ་ལ་འབུལ་བའི་རིག་གནས་སྣང་ཚུལ་ཤིག་ཆགས་ཡོད་པ་རེད།དེ་ཡང་དུས་རབས་བརྒྱད་པའི་སྐབས་ཙམ་ལ་ཐུབ་བསྟན་རིག་གནས་དེ་བོད་ཀྱི་རིག་གནས་ཀྱི་མ་ལག་ཏུ་ཞུགས་རྗེས།སྔོན་གྱི་ཚེ་བླུའི་རིག་གནས་ཀྱི་ནང་དོན་ལ་ཡང་འགྱུར་ལྡོག་ཅུང་ཟད་ཅིག་བྱུང་ཡོད་པར་ངེས།དེ་བས།བོད་ཀྱི་ཚེ་ཐར་རིག་གནས་ཀྱི་ནང་དོན་དང་།དབྱེ་བ།དགེ་མཚན་སོགས་ལ་དཔྱད་པ་བྱས་ཚེ་བོད་ཀྱི་གནའ་པོའི་རིག་གནས་སྣང་ཚུལ་ཞིག་གི་འགྱུར་བ་རྟོགས་ཐུབ་པ་དང་།དེས་དེང་གི་སྤྱི་ཚོགས་ལ་ཐེབས་པའི་ཤུགས་རྐྱེན་དང་དགེ་མཚན་ཡང་རྟོགས་ཐུབ་པར་སེམས་ནས་རང་བློས་དཔོགས་ཚད་ཀྱིས་དཔྱད་རྩོམ་ཐུང་ངུ་འདི་བྲི་བའི་སྟ་གོན་བགྱིས་པ་ལགས་ན།མ་རྟོག་ལོག་རྟོག་དང་འགྲེལ་བ་ནོར་བ་སོགས་སྐྱོན་ཅི་རིགས་ཤིག་འབྱུང་སྲིད་པས་ཀུན་གྱིས་སྐྱོན་བརྗོད་དང་དགོངས་འཆར་ལྷུག་སྩོལ་གནང་བར་མཁྱེན།